送叔弼寄秦張
作者：陳師道
朝代：宋

paragraphs: 廬陵四公子，吾及識其半。
叔也英達人，平易亦精悍。
於時吾始壯，敗壁不塗墁。
孤身客東都，轉食諸公館。
時來扣君門，百過不留難。
傾心倒囊笈，燕語徹昏旦。
磬折晚爲親，少得而多患。
相過汝潁上，歲月不勝難。
君才得公餘，十日而千萬。
舌端懸日月，筆下來江漢。
此行不尋常，談者方一貫。
逸足寧小試，寶刀當立斷。
用意不崎嶇，欲得忘挾彈。
卧念平生親，稍作春冰泮。
因聲督張秦，書來不應緩。